ประกาศคณะกรรมการกํากับตลาดทุน

ที่ ทน. 46/2556

เรื่อง  หลักเกณฑ์เกี่ยวกับข้อจํากัดการถือหน่วยลงทุนในกองทุนรวม  
และหน้าที่ของบริษัทจัดการ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                   อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  มาตรา 117 และมาตรา 119 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย  คณะกรรมการกํากับตลาดทุนออกข้อกําหนดไว้ดังต่อไปนี้


ข้อ ๑ ประกาศนี้ให้ใช้บังคับตั้งแต่วันที่ 1 ธันวาคม พ.ศ. 2556     เป็นต้นไป


ข้อ ๒ ประกาศนี้เป็นการกําหนดข้อจํากัดการถือหน่วยลงทุนในกองทุนรวมแต่ละกองทุนรวม แต่มิให้นํามาใช้บังคับกับกองทุนรวมดังต่อไปนี้ 

                   (1)  กองทุนรวมอีทีเอฟที่จัดตั้งขึ้นตามโครงการจัดตั้งกองทุนพันธบัตรเอเชียระยะที่สองตามมติที่ประชุมกลุ่มธนาคารกลางสมาชิก Executives Meeting of East Asia and Pacific Central Banks (EMEAP)

                   (2) กองทุนรวมเพื่อผู้ลงทุนซึ่งเป็นคนต่างด้าว

                   (3) กองทุนรวมเพื่อผู้ลงทุนประเภทสถาบัน

                   (4) กองทุนรวมดังต่อไปนี้ ที่จดทะเบียนกองทรัพย์สินเป็นกองทุนรวมก่อนวันที่ 14 มีนาคม พ.ศ. 2549

                        (ก)  กองทุนรวมปิดที่มีข้อกําหนดว่าบริษัทจัดการจะขายหน่วยลงทุนเพียงครั้งเดียวและได้กําหนดวันสิ้นอายุโครงการไว้อย่างแน่นอนในโครงการ โดยไม่มีการขยายอายุโครงการ

                        (ข)  กองทุนรวมเปิดที่มีข้อกําหนดในโครงการว่าบริษัทจัดการจะขายหน่วยลงทุนเพียงครั้งเดียว

                        (ค)  กองทุนรวมสําหรับผู้ลงทุนในต่างประเทศ

                   (5)  กองทุนรวมที่มีประกาศกําหนดหลักเกณฑ์เกี่ยวกับการถือหน่วยลงทุนของกองทุนรวมไว้เป็นการเฉพาะแล้ว


ข้อ ๓ ประกาศนี้มีข้อกําหนดในเรื่องดังต่อไปนี้

                        (1)  การกําหนดข้อจํากัดการถือหน่วยลงทุนในข้อผูกพันและโครงการ โดยมีรายละเอียดตามหมวด 1

                        (2)  การดําเนินการของบริษัทจัดการเพื่อให้การถือหน่วยลงทุนเป็นไปตามข้อจํากัดการถือหน่วยลงทุน โดยมีรายละเอียดตามหมวด 2

                        (3)  มาตรการบังคับและอํานาจของสํานักงาน โดยมีรายละเอียดตามหมวด 3


ข้อ ๔ สํานักงานอาจกําหนดแนวทาง (guideline) การปฏิบัติในรายละเอียดของข้อกําหนดตามประกาศนี้ เพื่อเป็นการให้แนวทางปฏิบัติที่ถือว่าเหมาะสมและสอดคล้องตามประกาศนี้และหากบริษัทจัดการปฏิบัติตามแนวทางดังกล่าวแล้ว ให้ถือว่าบริษัทจัดการมีการปฏิบัติตามข้อกําหนดในประกาศนี้ในเรื่องที่มีการออกแนวทางนั้น


ข้อ ๕ ในประกาศนี้

                   “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม

                   “กลุ่มบุคคลเดียวกัน”  หมายความว่า  บุคคลที่มีความสัมพันธ์ในลักษณะใดลักษณะหนึ่งหรือหลายลักษณะดังต่อไปนี้

                        (1)  คู่สมรสและบุตรที่ยังไม่บรรลุนิติภาวะ

                        (2)  นิติบุคคล และผู้ถือหุ้นหรือผู้เป็นหุ้นส่วนของนิติบุคคลนั้นซึ่งถือหุ้นหรือเป็นหุ้นส่วนในนิติบุคคลดังกล่าวไม่ว่าทางตรงหรือทางอ้อมเกินกว่าร้อยละห้าสิบของจํานวนหุ้นที่จําหน่ายได้แล้วทั้งหมดหรือความเป็นหุ้นส่วนทั้งหมด

                        (3)  กองทุนส่วนบุคคลของบุคคลตาม (1) หรือ (2)  ที่ไม่ใช่กองทุนสํารองเลี้ยงชีพ

                   “ข้อผูกพัน”  หมายความว่า   ข้อผูกพันระหว่างผู้ถือหน่วยลงทุนกับบริษัทจัดการกองทุนรวมตามประกาศคณะกรรมการกํากับตลาดทุนว่าด้วยข้อผูกพันระหว่างผู้ถือหน่วยลงทุนกับบริษัทจัดการกองทุนรวม

                   “โครงการ”  หมายความว่า  โครงการจัดการกองทุนรวมตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยรายละเอียดของโครงการจัดการกองทุนรวม

                   “ผู้สนับสนุนการขายหรือรับซื้อคืน” หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน


หมวด ๑ หลักเกณฑ์เกี่ยวกับข้อจํากัดการถือหน่วยลงทุน

\_\_\_\_\_\_\_\_\_\_\_\_\_\_\_\_


ข้อ ๖ ในการจัดตั้งกองทุนรวม  ให้บริษัทจัดการกําหนดรายการดังต่อไปนี้ไว้ในข้อผูกพัน  

                        (1)  ข้อจํากัดการถือหน่วยลงทุนตามข้อ 7 และข้อยกเว้นตามข้อ 8

                        (2)  เงื่อนไขเกี่ยวกับสิทธิของผู้ถือหน่วยลงทุนกรณีที่ถือหน่วยลงทุนเกินข้อจํากัดการถือหน่วยลงทุนตามข้อ 9       


ข้อ ๗ ข้อจํากัดการถือหน่วยลงทุนที่บุคคลใดหรือกลุ่มบุคคลเดียวกันใดจะถือได้ในแต่ละกองทุนรวมต้องไม่เกินหนึ่งในสามของจํานวนหน่วยลงทุนที่จําหน่ายได้แล้วทั้งหมดของกองทุนรวม 


ข้อ ๘ ข้อจํากัดการถือหน่วยลงทุนตามข้อ 7  ให้มีข้อยกเว้นได้ในกรณีดังต่อไปนี้

                   (1)  กรณียกเว้นให้ถือหน่วยลงทุนได้โดยไม่จํากัดสัดส่วนสําหรับผู้ถือหน่วยลงทุนดังต่อไปนี้   

                        (ก)  กองทุนบําเหน็จบํานาญข้าราชการ

                        (ข)  กองทุนประกันสังคม

                        (ค) กองทุนการออมแห่งชาติ

                        (ง)  กองทุนบําเหน็จบํานาญแห่งชาติ

(จ)  กองทุนสํารองเลี้ยงชีพ

                        (ฉ)  กองทุนรวมเพื่อผู้ลงทุนทั่วไป

                        (ช)  กองทุนต่างประเทศที่มีลักษณะตาม (ก) ถึง (ฉ)

                        (ซ)  กองทุนอื่นใดที่มีลักษณะทํานองเดียวกับกองทุนตาม (ก) ถึง (ฉ)

                        (ฌ)  นิติบุคคลที่จัดตั้งขึ้นตามกฎหมายไทยนอกเหนือจาก (ก) ถึง (ฉ) ซึ่งไม่อยู่ภายใต้บังคับต้องเสียภาษีเงินได้นิติบุคคล เช่น ธนาคารออมสิน ตลาดหลักทรัพย์แห่งประเทศไทย มูลนิธิ หรือวัด เป็นต้น

                        (ญ)  บุคคลอื่นที่ได้รับการผ่อนผันจากสํานักงานเมื่อมีเหตุจําเป็นและสมควร

                   (2)  กรณียกเว้นให้โดยผ่อนคลายสัดส่วนการถือหน่วยลงทุน หรือเมื่อเป็นไปตามเงื่อนไข ซึ่งได้แก่กรณีดังต่อไปนี้

                         (ก)  กรณีที่เป็นการถือหน่วยลงทุนในกองทุนรวมอีทีเอฟโดยผู้ลงทุนรายใหญ่และผู้ดูแลสภาพคล่องที่ได้รับการแต่งตั้งจากบริษัทจัดการ อาจถือหน่วยลงทุนได้โดยไม่จํากัดสัดส่วน  ทั้งนี้ เฉพาะในช่วงระยะเวลาตั้งแต่วันจดทะเบียนกองทรัพย์สินเป็นกองทุนรวมจนถึงวันที่ครบกําหนดหนึ่งปีนับแต่วันที่เริ่มซื้อขายหน่วยลงทุนของกองทุนรวมอีทีเอฟดังกล่าวในตลาดรอง

                         (ข)  กรณีของกองทุนรวมที่มีการแบ่งชนิดหน่วยลงทุนตามอัตราผลประโยชน์ตอบแทนที่ผู้ถือหน่วยลงทุนจะได้รับจากการลงทุนในหน่วยลงทุน ผู้ถือหน่วยลงทุนอาจถือหน่วยลงทุนเกินข้อจํากัดการถือหน่วยลงทุนตามข้อ 7 ได้ไม่เกินสัดส่วนที่ระบุไว้ในโครงการ ทั้งนี้ เมื่อได้รับการผ่อนผันจากสํานักงานตามเหตุจําเป็นและสมควร

                        (ค)  กรณีที่มีเหตุจําเป็นและสมควรอื่นใด ผู้ถือหน่วยลงทุนอาจถือหน่วยลงทุนเกินข้อจํากัดการถือหน่วยลงทุนตามข้อ 7 ได้แต่ไม่เกินร้อยละห้าสิบของจํานวนหน่วยลงทุนที่จําหน่ายได้แล้วทั้งหมด  โดยได้รับการผ่อนผันจากสํานักงาน  ทั้งนี้ ในการผ่อนผันดังกล่าว ให้สํานักงานพิจารณาถึงประโยชน์โดยรวมของผู้ถือหน่วยลงทุนของกองทุนรวมดังกล่าวเป็นสําคัญ

                   “ผู้ลงทุนรายใหญ่” และ “ผู้ดูแลสภาพคล่อง”  ตามวรรคหนึ่ง (2)(ก) ให้หมายความถึงผู้ลงทุนรายใหญ่และผู้ดูแลสภาพคล่อง ตามที่กําหนดไว้ในประกาศที่เกี่ยวกับการจัดตั้งและจัดการกองทุนรวมอีทีเอฟ


ข้อ ๙ เงื่อนไขเกี่ยวกับสิทธิของผู้ถือหน่วยลงทุนกรณีที่ถือหน่วยลงทุนเกินข้อจํากัดการถือหน่วยลงทุน ต้องมีสาระสําคัญอย่างน้อยดังต่อไปนี้

                   (1)  บริษัทจัดการหรือนายทะเบียนผู้ถือหน่วยลงทุนจะปฏิเสธการโอนหน่วยลงทุน ในกรณีที่การถือหน่วยลงทุนของบุคคลใดหรือกลุ่มบุคคลเดียวกันใดเกินข้อจํากัดการถือหน่วยลงทุน

                   (2)  การจํากัดสิทธิรับเงินปันผลของผู้ถือหน่วยลงทุนที่มีสาระสําคัญดังต่อไปนี้

                        (ก)  บุคคลใดหรือกลุ่มบุคคลเดียวกันใดที่ถือหน่วยลงทุนเกินข้อจํากัดการถือหน่วยลงทุน จะถูกจํากัดสิทธิรับเงินปันผลในส่วนที่ถือเกินนั้น เว้นแต่ในกรณีดังต่อไปนี้

1.  การเกินสัดส่วนการถือหน่วยลงทุนมิได้เกิดจากการได้หน่วยลงทุนมาเพิ่มเติม

2.  การเกินสัดส่วนการถือหน่วยลงทุนเป็นกรณีข้อยกเว้นข้อจํากัดการถือหน่วยลงทุนตามข้อ 8

                        (ข)  บริษัทจัดการจะยกเงินปันผลส่วนที่ถูกจํากัดสิทธิตาม (ก) ให้เป็นรายได้ของแผ่นดิน 

                        (ค)  ในระหว่างการดําเนินการเพื่อยกเงินปันผลให้เป็นรายได้ของแผ่นดิน บริษัทจัดการจะจัดทําบัญชีและแยกเงินปันผลส่วนดังกล่าวออกจากทรัพย์สินอื่นของกองทุนรวม โดยไม่นํามารวมคํานวณเป็นมูลค่าทรัพย์สินของกองทุนรวม

                   (3)  ในกรณีที่บุคคลใดหรือกลุ่มบุคคลเดียวกันใดถือหน่วยลงทุนเกินข้อจํากัดการถือหน่วยลงทุน บริษัทจัดการจะไม่นับคะแนนเสียงส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดของกองทุนรวม และในกรณีที่กองทุนรวมมีการแบ่งชนิดหน่วยลงทุนหากเป็นการขอมติรายชนิดหน่วยลงทุน บริษัทจัดการจะไม่นับคะแนนเสียงส่วนที่เกินกว่าหนึ่งในสามของจํานวนหน่วยลงทุนชนิดนั้น เว้นแต่ชนิดหน่วยลงทุนนั้นมีบุคคลใดหรือกลุ่มบุคคลเดียวกันใดเพียงรายเดียวหรือกลุ่มเดียวเป็นผู้ถือหน่วยลงทุนชนิดนั้น บริษัทจัดการจะนับคะแนนเสียงของผู้ถือหน่วยลงทุนดังกล่าวเต็มตามจํานวนที่ถืออยู่


หมวด ๒ หน้าที่ของบริษัทจัดการเพื่อให้การถือหน่วยลงทุน  
เป็นไปตามข้อจํากัดการถือหน่วยลงทุน

\_\_\_\_\_\_\_\_\_\_\_\_\_\_\_\_


ข้อ ๑๐ เพื่อมิให้บุคคลใดหรือกลุ่มบุคคลเดียวกันใดถือหน่วยลงทุนเกินข้อจํากัดการถือหน่วยลงทุนในแต่ละกองทุนรวม  ให้บริษัทจัดการดําเนินการตามหลักเกณฑ์ดังต่อไปนี้

                   (1)  จัดสรรหน่วยลงทุนให้แก่บุคคลใดหรือกลุ่มบุคคลเดียวกันใดไม่เกินข้อจํากัดการถือหน่วยลงทุน และดูแลให้ผู้สนับสนุนการขายหรือรับซื้อคืนจัดสรรหน่วยลงทุนไม่เกินข้อจํากัดดังกล่าวด้วย

                   (2)  ในกรณีที่มีบุคคลอื่นเป็นนายทะเบียนผู้ถือหน่วยลงทุน ให้บริษัทจัดการแจ้งให้นายทะเบียนผู้ถือหน่วยลงทุนทราบถึงข้อจํากัดการถือหน่วยลงทุน และดูแลให้นายทะเบียนผู้ถือหน่วยลงทุนปฏิเสธการโอนหน่วยลงทุนหากมีการถือหน่วยลงทุนของบุคคลใดหรือกลุ่มบุคคลเดียวกันใดเกินข้อจํากัดการถือหน่วยลงทุน

                   (3)  ตรวจสอบสัดส่วนการถือหน่วยลงทุนของบุคคลใดหรือกลุ่มบุคคลเดียวกันใดในแต่ละกองทุนรวมเพื่อให้เป็นไปตามข้อจํากัดการถือหน่วยลงทุน และดําเนินการให้ผู้สนับสนุนการขายและรับซื้อคืนตรวจสอบและรายงานต่อบริษัทจัดการเมื่อพบการถือหน่วยลงทุนที่ไม่เป็นไปตามข้อจํากัดการถือหน่วยลงทุน


ข้อ ๑๑ เมื่อปรากฏข้อเท็จจริงว่าบุคคลใดหรือกลุ่มบุคคลเดียวกันใดถือหน่วยลงทุนเกินข้อจํากัดการถือหน่วยลงทุน  ไม่ว่าจะเป็นการถือหน่วยลงทุนเองโดยตรงหรือผ่านบุคคลอื่น ให้บริษัทจัดการปฏิบัติตามหลักเกณฑ์ดังต่อไปนี้

                   (1)   กรณีการเกินข้อจํากัดการถือหน่วยลงทุนที่เกิดจากการได้หน่วยลงทุนมาเพิ่มเติม ให้บริษัทจัดการดําเนินการดังต่อไปนี้

 (ก)  รายงานต่อสํานักงานภายในห้าวันทําการนับแต่วันที่บริษัทจัดการรู้หรือควรรู้ถึงข้อเท็จจริงดังกล่าว  ทั้งนี้ การรายงานดังกล่าว ให้แสดงแนวทางการแก้ไขเพื่อให้การถือหน่วยลงทุนเป็นไปตามข้อจํากัดการถือหน่วยลงทุนด้วย

                          (ข)  ในกรณีที่เป็นกองทุนรวมเปิดและกองทุนรวมที่จดทะเบียนในตลาดหลักทรัพย์แห่งประเทศไทย ให้เปิดเผยข้อมูลเมื่อมีการถือหน่วยลงทุนเกินข้อจํากัดการถือหน่วยลงทุนของบุคคลใดหรือกลุ่มบุคคลเดียวกันใดให้ผู้ลงทุนทราบในช่องทางที่เหมาะสมตามหลักเกณฑ์ดังต่อไปนี้  
                             1.  กรณีกองทุนรวมเปิด ให้เปิดเผยข้อมูลดังกล่าวภายในห้าวันทําการนับแต่วันที่มีการถือหน่วยลงทุนเกินข้อจํากัดการถือหน่วยลงทุนครั้งแรกของบุคคลใดหรือกลุ่มบุคคลเดียวกันใดและต้องปรับปรุงข้อมูลดังกล่าวให้เป็นปัจจุบันทุกเดือน  
                             2.  กรณีกองทุนรวมที่จดทะเบียนในตลาดหลักทรัพย์แห่งประเทศไทยให้เปิดเผยข้อมูลดังกล่าวภายในห้าวันทําการนับแต่วันที่ปิดสมุดทะเบียนพักการโอนหน่วยลงทุน

                             ทั้งนี้ บริษัทจัดการต้องจัดให้มีข้อตกลงเพื่อให้นายทะเบียนแจ้งให้บริษัทจัดการทราบหากมีการถือหน่วยลงทุนเกินข้อจํากัดการถือหน่วยลงทุนดังกล่าวด้วย

                        (ค)  แก้ไขสัดส่วนการถือหน่วยลงทุนของบุคคลใดหรือกลุ่มบุคคลเดียวกันใดให้เป็นไปตามข้อจํากัดการถือหน่วยลงทุน (เช่น เสนอขายหน่วยลงทุนเพิ่มเติม) ภายในสองเดือนนับแต่วันที่ปรากฏข้อเท็จจริงว่าบุคคลนั้นหรือกลุ่มบุคคลเดียวกันนั้นถือหน่วยลงทุนไม่เป็นไปตามข้อจํากัดดังกล่าว  เว้นแต่เป็นกองทุนรวมที่กําหนดเวลาซื้อขายหน่วยลงทุนแต่ละครั้งห่างกันนานกว่าสองเดือน ให้ดําเนินการแก้ไขภายในวันสุดท้ายของกําหนดเวลาซื้อขายหน่วยลงทุนครั้งถัดไป              

                   (2)  กรณีการเกินข้อจํากัดการถือหน่วยลงทุนโดยไม่ได้เกิดจากการได้หน่วยลงทุนมาเพิ่มเติมหรือเป็นกรณีที่ได้รับยกเว้นตามข้อ 8 ให้บริษัทจัดการเปิดเผยข้อมูลการถือหน่วยลงทุนเกินข้อจํากัดการถือหน่วยลงทุนดังกล่าวตามหลักเกณฑ์ใน (1)(ข)


ข้อ ๑๒ ในกรณีที่มีบุคคลใดถือหน่วยลงทุนเพื่อบุคคลอื่นผ่านบัญชีแบบไม่เปิดเผยชื่อ (omnibus account) บริษัทจัดการต้องจัดให้มีข้อตกลงเพื่อให้บุคคลที่มีชื่อเป็นเจ้าของบัญชีนั้นดําเนินการตามข้อกําหนดในข้อผูกพันในส่วนที่เกี่ยวกับการจ่ายเงินปันผลและการนับคะแนนเสียงของผู้ถือหน่วยลงทุน และหลักเกณฑ์เกี่ยวกับการดําเนินการเมื่อมีการถือหน่วยลงทุนเกินข้อจํากัดตามข้อ 10(1) และ (3) ข้อ 11(1)(ก)และ (ค) โดยอนุโลม  ทั้งนี้ การรายงานเกี่ยวกับการถือหน่วยลงทุนเกินข้อจํากัดการถือหน่วยลงทุนตามข้อ 11(1)(ก) ให้บุคคลที่มีชื่อเป็นเจ้าของบัญชีดังกล่าวรายงานต่อบริษัทจัดการกองทุนรวมแทนการรายงานต่อสํานักงาน


หมวด ๓ มาตรการบังคับและอํานาจของสํานักงาน

\_\_\_\_\_\_\_\_\_\_\_\_\_\_\_\_


ข้อ ๑๓ ในกรณีที่ปรากฏข้อเท็จจริงต่อสํานักงานที่เป็นเหตุอันควรสงสัยว่ามีบุคคลใดหรือกลุ่มบุคคลเดียวกันใดถือหรือจะถือหน่วยลงทุนไม่เป็นไปตามข้อจํากัดการถือหน่วยลงทุน หรือมีการใช้กองทุนรวมเพื่อแสวงหาประโยชน์จากการลงทุนของบุคคลใดเป็นการเฉพาะ หรือเพื่อเป็นเครื่องมือในการบริหารจัดการทรัพย์สินหรือธุรกิจของบุคคลใด  ให้สํานักงานมีอํานาจดําเนินการดังต่อไปนี้

                   (1)  สั่งให้บริษัทจัดการชี้แจง หรือส่งเอกสารหลักฐานภายในระยะเวลาที่สํานักงานกําหนด

                   (2)  สั่งให้บริษัทจัดการดําเนินการเพื่อให้การถือหน่วยลงทุนของบุคคลใดหรือกลุ่มบุคคลเดียวกันใดเป็นไปตามข้อจํากัดการถือหน่วยลงทุน หรือดําเนินการใด ๆ เพื่อมิให้กองทุนรวมถูกใช้เพื่อการแสวงหาประโยชน์จากการลงทุนของบุคคลใดเป็นการเฉพาะ หรือเพื่อเป็นเครื่องมือในการบริหารจัดการทรัพย์สินหรือธุรกิจของบุคคลใด ภายในระยะเวลาที่สํานักงานกําหนด


ข้อ ๑๔ ในกรณีที่บริษัทจัดการจัดสรรหน่วยลงทุนไม่เป็นไปตามข้อจํากัดการถือหน่วยลงทุน อันเป็นเหตุให้สํานักงานปฏิเสธการรับจดทะเบียนกองทรัพย์สินเป็นกองทุนรวมตามประกาศคณะกรรมการกํากับตลาดทุนว่าด้วยการจดทะเบียนกองทรัพย์สินเป็นกองทุนรวมและการแก้ไขเพิ่มเติมรายการทางทะเบียน ให้ถือว่าการอนุมัติให้จัดตั้งกองทุนรวมนั้นเป็นอันสิ้นสุดลง

                   เมื่อปรากฏกรณีตามวรรคหนึ่ง ให้บริษัทจัดการคืนเงินค่าจองซื้อหน่วยลงทุนและผลประโยชน์ใด ๆ ที่เกิดขึ้นจากเงินดังกล่าว (ถ้ามี) ให้แก่ผู้จองซื้อหน่วยลงทุนภายในหนึ่งเดือนนับแต่วันสิ้นสุดระยะเวลาการเสนอขายหน่วยลงทุนนั้น ตามสัดส่วนของเงินค่าจองซื้อหน่วยลงทุน  โดยในกรณีที่บริษัทจัดการไม่สามารถคืนเงินค่าจองซื้อและผลประโยชน์ (ถ้ามี) ให้แก่ผู้จองซื้อหน่วยลงทุนได้ภายในกําหนดเวลาดังกล่าว ให้บริษัทจัดการชําระดอกเบี้ยในอัตราไม่ต่ํากว่าร้อยละเจ็ดครึ่งต่อปีนับแต่วันที่ครบกําหนดเวลานั้นจนถึงวันที่บริษัทจัดการชําระเงินจํานวนดังกล่าวได้ครบถ้วน


ข้อ ๑๕ ในกรณีดังต่อไปนี้ สํานักงานอาจเพิกถอนการอนุมัติให้จัดตั้งกองทุนรวมได้

                   (1)  บริษัทจัดการไม่แก้ไข หรือไม่สามารถแก้ไขสัดส่วนการถือหน่วยลงทุนตามหลักเกณฑ์ที่กําหนดในข้อ 11(1)(ค)

                   (2)  บริษัทจัดการไม่แก้ไข ไม่สามารถแก้ไข หรือไม่ดําเนินการตามที่สํานักงานมีคําสั่งตามข้อ 13(2)

                   ในกรณีที่สํานักงานเพิกถอนการอนุมัติให้จัดตั้งกองทุนรวมตามวรรคหนึ่ง (2) โดยการเพิกถอนดังกล่าวเกิดขึ้นก่อนการจดทะเบียนกองทรัพย์สินเป็นกองทุนรวม ให้บริษัทจัดการคืนเงินค่าจองซื้อหน่วยลงทุนตามข้อ 14 วรรคสอง โดยอนุโลม หากการเพิกถอนดังกล่าวเกิดขึ้นหลังจากการจดทะเบียนกองทรัพย์สินเป็นกองทุนรวม ให้บริษัทจัดการดําเนินการตามรายการที่กําหนดไว้ในข้อผูกพัน


ข้อ ๑๖ ในการใช้ดุลยพินิจสั่งเพิกถอนการอนุมัติให้จัดตั้งกองทุนรวมตามข้อ 15 ให้สํานักงานนําปัจจัยดังต่อไปนี้มาใช้ประกอบการพิจารณา

                   (1) พฤติกรรมของบริษัทจัดการในการปฏิบัติหรือดูแลให้มีการปฏิบัติตามประกาศนี้

                   (2) ผลกระทบหรือความเสียหายที่ผู้ถือหน่วยลงทุนรายอื่นอาจได้รับ

                   (3)  ความสามารถของบริษัทจัดการเพื่อแก้ไขสัดส่วนการถือหน่วยลงทุนให้เป็นไปตามหลักเกณฑ์ในประกาศนี้

                   (4)  ทางเลือกอื่นในการดําเนินการที่เป็นประโยชน์ในการแก้ไขสัดส่วนการถือหน่วยลงทุนให้เป็นไปตามประกาศนี้


หมวด ๔ บทเฉพาะกาล

\_\_\_\_\_\_\_\_\_\_\_\_\_\_\_\_


ข้อ ๑๗ มิให้นําความในประกาศนี้มาใช้บังคับกับกองทุนรวมดังต่อไปนี้ที่จดทะเบียนกองทรัพย์สินเป็นกองทุนรวมตั้งแต่วันที่ 14 มีนาคม พ.ศ. 2549 จนถึงก่อนวันที่ประกาศนี้ใช้บังคับ ทั้งนี้ ให้กองทุนรวมดังกล่าวปฏิบัติให้เป็นไปตามข้อกําหนดเรื่องการถือหน่วยลงทุนเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดที่ออกโดยอาศัยอํานาจตามมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งใช้บังคับอยู่ในขณะนั้น

                   (ก)  กองทุนรวมปิดที่มีข้อกําหนดว่าบริษัทจัดการจะขายหน่วยลงทุนเพียงครั้งเดียวและได้กําหนดวันสิ้นอายุโครงการไว้อย่างแน่นอนในโครงการ โดยไม่มีการขยายอายุโครงการ

                   (ข)  กองทุนรวมเปิดที่มีข้อกําหนดในโครงการว่าบริษัทจัดการจะขายหน่วยลงทุนเพียงครั้งเดียว

                   (ค)  กองทุนรวมสําหรับผู้ลงทุนในต่างประเทศ


ข้อ ๑๘ ในกรณีของกองทุนรวมที่บริษัทจัดการได้รับอนุมัติให้จัดตั้งและจัดการกองทุนรวมจากสํานักงานอยู่แล้วก่อนวันที่ประกาศนี้ใช้บังคับ แต่ยังมิได้มีการเสนอขายหน่วยลงทุนของกองทุนรวมดังกล่าวต่อประชาชน ให้บริษัทจัดการดําเนินการขอความเห็นชอบจากสํานักงานเพื่อแก้ไขเพิ่มเติมโครงการและข้อผูกพันให้เป็นไปตามข้อกําหนดในประกาศนี้ให้แล้วเสร็จก่อนการเสนอขายหน่วยลงทุนต่อประชาชนครั้งแรก


ข้อ ๑๙ ในกรณีของกองทุนรวมที่ได้จดทะเบียนกองทรัพย์สินเป็นกองทุนรวมก่อนหรือในวันที่ 1 ธันวาคม พ.ศ. 2556 ให้บริษัทจัดการปฏิบัติให้เป็นไปตามหลักเกณฑ์ดังต่อไปนี้

                   (1)  ในกรณีที่โครงการหรือข้อผูกพันขัดหรือแย้งกับข้อกําหนดในประกาศนี้ ให้บริษัทจัดการดําเนินการดังต่อไปนี้

                    (ก) ยื่นคําขอความเห็นชอบแก้ไขเพิ่มเติมโครงการจากสํานักงานเพื่อให้เป็นไปตามข้อกําหนดในประกาศนี้ภายในสองเดือนนับแต่วันที่ประกาศนี้มีผลใช้บังคับ

                   (ข) ดําเนินการแก้ไขเพิ่มเติมข้อผูกพันเพื่อให้เป็นไปตามข้อกําหนดในประกาศนี้ภายในสองเดือนนับแต่วันที่ประกาศนี้มีผลใช้บังคับ โดยให้ดําเนินการตามประกาศคณะกรรมการกํากับตลาดทุนว่าด้วยข้อผูกพันระหว่างผู้ถือหน่วยลงทุนกับบริษัทจัดการกองทุนรวม

                   (2)  ในกรณีที่มีการถือหน่วยลงทุนโดยบุคคลใดหรือกลุ่มบุคคลเดียวกันใดเกินข้อจํากัดการถือหน่วยลงทุน ให้บริษัทจัดการดําเนินการแก้ไขสัดส่วนการถือหน่วยลงทุนให้เป็นไปตามข้อจํากัดการถือหน่วยลงทุนที่กําหนดในประกาศนี้ ภายในระยะเวลาดังต่อไปนี้

                   (ก) กรณีกองทุนรวมที่ได้จดทะเบียนกองทรัพย์สินเป็นกองทุนรวมก่อนหรือในวันที่ 14 พฤศจิกายน พ.ศ. 2556 ให้ดําเนินการแก้ไขสัดส่วนการถือหน่วยลงทุนภายในหนึ่งปีนับแต่วันที่ประกาศนี้มีผลใช้บังคับ

                   (ข) กรณีกองทุนรวมที่ได้จดทะเบียนกองทรัพย์สินเป็นกองทุนรวมภายหลังวันที่14 พฤศจิกายน พ.ศ. 2556 จนถึงวันก่อนวันที่ประกาศนี้มีผลใช้บังคับ ให้ดําเนินการแก้ไขสัดส่วนการถือหน่วยลงทุนภายในสองเดือนนับแต่วันที่ประกาศนี้มีผลใช้บังคับ

ในระหว่างที่บริษัทจัดการดําเนินการแก้ไขสัดส่วนการถือหน่วยลงทุนตามวรรคหนึ่ง (2) มิให้นําความในข้อ 9(2) มาใช้บังคับกับผู้ถือหน่วยลงทุนในช่วงระยะเวลาดังกล่าว

ในกรณีที่บริษัทจัดการไม่สามารถดําเนินการแก้ไขสัดส่วนการถือหน่วยลงทุนให้แล้วเสร็จตามตามวรรคหนึ่ง (2) สํานักงานอาจไม่อนุมัติคําขอจัดตั้งและจัดการกองทุนรวมใหม่ที่บริษัทจัดการกองทุนรวมยื่นต่อสํานักงาน หรือสั่งระงับการเสนอขายหน่วยลงทุนของกองทุนรวมที่ได้รับอนุมัติให้จัดตั้งกองทุนรวมจากสํานักงานแล้ว หากบริษัทจัดการกองทุนรวมยังไม่ได้เสนอขายหน่วยลงทุนของกองทุนรวมดังกล่าวต่อประชาชน


ข้อ ๒๐ ในกรณีที่มีประกาศฉบับใดอ้างอิงความหมายของคําว่า “กลุ่มบุคคลเดียวกัน” ให้เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการจัดตั้ง

กองทุนรวมและการเข้าทําสัญญารับจัดการกองทุนส่วนบุคคล  ให้การอ้างอิงดังกล่าวหมายถึงการอ้างอิงความหมายของคําว่า “กลุ่มบุคคลเดียวกัน” ตามที่กําหนดในประกาศฉบับนี้


ผู้มีอํานาจลงนาม -                              ประกาศ  ณ  วันที่ 14 พฤศจิกายน พ.ศ. 2556                         

 

 

 

                                                         (นายวรพล  โสคติยานุรักษ์)

                                                                  เลขาธิการ

                                       สํานักงานคณะกรรมการกํากับหลักทรัพย์และตลาดหลักทรัพย์

                                                              ประธานกรรมการ

                                                        คณะกรรมการกํากับตลาดทุน